Národná zoologická záhrada Bojnice

náhľad|Leopard perzský v bojnickej zoo.
náhľad|Medveď hnedý v Nzoo Bojnice.
Národná zoologická záhrada Bojnicehttp://finstat.sk/00358011 (pôvodný názov Krajská zoologická záhrada Bojnice, neskôr Zoo Bojnice. Názov Národná zoologická záhrada Bojnice nesie od 1. júla 2017)  je najstaršou a najnavštevovanejšou zoologickou záhradou na Slovensku. Pre verejnosť bola otvorená 1. apríla 1955. Jej súčasná rozloha je , z čoho viac ako polovicu tvorí expozičná časť. Areál zoo sa nachádza v rekreačnom prostredí kúpeľného mesta Bojnice. Národná zoo Bojnice je jedinou štátnou zoologickou záhradou na Slovensku, jej zriaďovateľom je Ministerstvo životného prostredia SR. V rámci svojich aktivít vystavuje živé exponáty, chová ohrozené druhy zvierat, výchovne a edukačne vplýva na verejnosť v oblasti životného prostredia a ochrany biodiverzity, spravuje Národné záchytné centrum pre zhabané a zaistené živočíchy, odborní pracovníci aktívne spolupracujú s orgánmi CITES, Štátnou ochranou prírody SR, vysokými školami a množstvom iných odborných organizácií v rámci ochrany prírody a životného prostredia, zabezpečuje trvalú starostlivosť o hendikepované živočíchy v rámci prevádzky rehabilitačnej stanice pre zranené vzácne živočíchy z prírody a v neposlednom rade poskytuje návštevníkom relax a oddych. 

 Členstvo v odborných organizáciách 
Národná zoo Bojnice je riadnym členom vo významných medzinárodných organizáciách: WAZA (Svetová asociácia zoologických záhrad a akvárií), EAZA (Európska asociácia zoologických záhrad a akvárií), UCSZOO (Únia českých a slovenských zoologických záhrad), WAPCA (Združenie pre ochranu západoafrických primátov), EEKMA (Európska asociácia ošetrovateľov a manažérov chovu slonov) IZE (Medzinárodná asociácia zoo vzdelávacích pracovníkov) a Species360 (Medzinárodná databáza zvierat chovaných v zoo).

 Podiel na ochrane prírody doma aj v zahraničí 
V rámci ochrany európskej fauny Národná zoologická záhrada Bojnice dlhodobo spolupracuje na viacerých projektoch záchrany ohrozených druhov živočíchov na Slovensku ako aj v zahraničí. K najvýznamnejším patrí spolupráca s Tatranským národným parkom pri výskume a imobilizácii kamzíka tatranského (Rupicapra rupicapra tatrica), a veľmi aktívna spolupráca pri výskume rysa karpatského (Lynx lynx carpathicus) na Slovensku. Súčasťou tohto projektu je v poslednom období úspešná rehabilitácia jedincov z prírody a ich následná reintrodukcia. Nzoo Bojnice tiež spolupracovala na projekte LIFE Lynx, ktorého cieľom bolo obohatenie populácie rysa karpatského v Dinárskom pohorí a juhovýchodných Alpách pred vyhynutím a jej zachovanie v dlhodobom horizonte. Ďalej je to spolupráca v rámci záchranného programu repatriácie sovy dlhochvostej (Strix uralensis) na Šumavu, pravidelné vypúšťanie odchovaných mláďat plamienky driemavej (Tyto alba) do prírody, alebo chov a spätný návrat jasoňa červenookého (Parnassius apollo) na vybrané lokality v spolupráci so Štátnou ochranou prírody SR.

Národná zoo Bojnice je tiež zapojená do projektu s názvom „Hledáme kočku, pozor, divokou!“ (NFP3040221R971). Tento projekt bol financovaný z OP Interreg V-A SK-CZ a realizovaný v spolupráci so zahraničnými a domáci odbornými organizáciami na poli ochrany prírody. Jednou z hlavných aktivít tohto projektu je návrat mačky divej (Felis silvestris) späť do voľnej prírody. Úspešnou implementáciou projektu bola výstavba rehabilitačnej stanice pre mačky divé, ktorá je situovaná v tichom lesnom prostredí areálu zoo mimo návštevníckej časti. Zverencom poskytuje čo najprirodzenejšie prostredie počas ich rehabilitácie.

Národná zoo Bojnice sa podieľa aj na záchrane ohrozených druhov svetovej fauny, podporila napr. reintrodukciu v prírode vyhynutého Bažanta Edwardsovho (Lophura edwardsi) odoslaním dvoch odchovaných jedincov priamo do Vietnamu v spolupráci s pražskou zoo. Významná je tiež dlhoročná podpora činnosti združenia pre ochranu západoafrických primátov – WAPCA (West African Primate Conservation Action) a chov jedného z vlajkových druhov tohto projektu, ktorým je kriticky ohrozený mačiak Rolowayov (Cercopithecus roloway).
náhľad|Antilopa bongo v bojnickej zoo.

 Kolekcia zvierat 
Národná zoo Bojnice prezentuje jedinečnú kolekciu zvierat z celého sveta vo viac ako 360 druhoch s celkovým počtom viac ako 2700 exemplárov. Je to najväčšia kolekcia zo všetkých slovenských zoo. Približne 260 druhov z tejto kolekcie vystavuje ako jediná zoo na Slovensku, napr. slony africké či antilopy bongo. V rámci chovu vzácnych a ohrozených druhov zvierat je zapojená do chovu 30 druhov zaradených do EEP (európske záchranné programy), 39 druhov zaradených do ESB (európske plemenné knihy) a 14 druhov zaradených do ISB (medzinárodné plemenné knihy).

 Riaditelia 
Ing. Gustáv Cmarko (†) od 1. marca 1955
Ing. Pavel Mihalík (†) od 3. januára 1971
MVDr. Stanislav Gašpar (†) od 3. augusta 1988
Ing. Vladimír Šrank od 15. decembra 1992
Mgr. Erich Kočner od 1. mája 2009
Ing. Milan Šovčík od 9. júna 2009
Mgr. Tomáš Hulík od 16. mája 2023
PhDr. PaedDr. Emil Divéky od 16. novembra 2023

 Vzdelávanie v zoo  
Národná zoologická záhrada Bojnice realizuje v rámci svojich základných poslaní aj vzdelávanie a výchovu širokej verejnosti. Výučba sa realizuje v areáli zoo a taktiež v priestoroch Centra environmentálnej výchovy (hovorovo nazývané „Zooškola“). „Zooškola“ bola otvorená ako prvá v Československu a doteraz sa teší veľkej popularite. Ponúka široké spektrum vzdelávacích akcií, výučbových programov od materských škôl až po vysokoškolákov, nevynímajúc seniorov, či skupiny so špecifickými potrebami. Výuka je zameraná na ochranu životného prostredia, biodiverzity, na faunu a flóru celého sveta, ako aj na Slovensku. V „Zooškole“ sa ročne zrealizujú rôzne typy edukačných akcií.

Výchovné a edukačné pôsobenie zoo je vo forme uceleného systému vzdelávania prostredníctvom rôznych aktivít ako:
 realizácia výučbových programov
 odborné prednášky a programy
 osobitné programy pre špecifické skupiny návštevníkov (špeciálne základné školy, programy pre zdravotne znevýhodnených návštevníkov, podujatia pre seniorov,...)
 realizovanie výstav
 činnosť zookrúžkov

 Expozičné celky 
 Pôvodný pavilón slonov postavený v roku 1984 - od roku 2021 je pavilón uzavretý okrem expozície surikaty vlnkavej.
 Nový pavilón Slonov afrických bol slávnostne otvorený v roku 2021. Obyvateľkami sú dve slonice Maja a Gula. Koncom roku 2022 k sloniciam pribudol aj samec Tembo.
 Náučný chodník karpatskej fauny expozícia vsadená do lesného prostredia funguje aj ako edukačný prvok ale aj ako prírodné expozície pre viaceré druhy z lesného prostredia. Výbehy vlkov, rysov a menších šeliem, voliéry pre eurazijské spevavé a hrabavé vtáctvo, výbehy pre kozorožcov, takinov, jeleňov, markhurov a iné.
 Expozícia medveďov hnedých.
 Voliéry papagájov a exotického vtáctva.náhľad|Plameniak čilský v bojnickej zoo
 Expozícia domácich zvierat (kozy, ovce, somáre, poníky, husi...).
 Výbehy kopytníkov (ťavy, antilopy, zebry, jelene...).
 Vodné vtáctvo, ostrov a pavilón lemurov, expozícia tamarínov a pásovcov.
 Vodné vtáctvo (plameniaky, žeriavy, kačice...).
 Voliéry vodného vtáctva (ibisy, lyžičiare, kačice...).
 Voliéry dravých vtákov a sov.
 Voliéry supov a kondorov.
 Austrálska fauna (kengury, emu, exotické vtáctvo).
 Pavilón primátov (orangutany, gibony, mačiaky...).
 Expozície šeliem (levy, leopardy, malé šelmy).
 Výbehy veľkých vtákov (nandu, pštrosy, žeriavy, zobákorožce...).
 Vivárium (akváriová a teraristická expozícia, expozícia žiab).
 Expozícia ázijskej fauny (pandy červené, žeriavy, vodné vtáctvo).
 Pavilón motýľov/Motýlia záhrada - sezónne

 Referencie 

 Iné projekty 

 Externé odkazy 
 ZOO Bojnice – Oficiálna stránka

 Zdroj 

 Informačné materiály ZOO Bojnice

Bojnice
Kategória:Príspevkové organizácie Ministerstva životného prostredia Slovenskej republiky
Kategória:Bojnice